বিশিষ্ট আইনজীবী হরিশ সালভে আন্তর্জাতিক আদালতে কুলভূষণ যাদবের মামলা লড়তে পারিশ্রমিক নিচ্ছেন মাত্র ১ টাকা। এমনটাই জানিয়েছেন বিদেশমন্ত্রী সুষমা স্বরাজ।
ভারতীয় নৌবাহিনীর প্রাক্তন কর্তা কুলভূষণ যাদবকে পাকিস্তানের সেনা আদালত ‘গুপ্তচরবৃত্তির’ দায়ে ফাঁসির আদেশ দিয়েছে। সেই আদেশের বিরুদ্ধেই পাকিস্তানকে আন্তর্জাতিক আদালতে টেনে নিয়ে গিয়েছে ভারত। 
ভারতের হয়ে মূল আইনি লড়াইয়ে নেতৃত্ব দিচ্ছেন হরিশ সালভে। তিনিই জোরদার সওয়াল করেছেন পাকিস্তানের বিপক্ষে। সাধারণত তাঁর ফি কয়েক লক্ষ টাকা। মক্কেলের সঙ্গে দেখা করতেই এই বিশিষ্ট আইনজীবী পারিশ্রমিক নেন লক্ষাধিক টাকা। দিল্লির আইনজীবী মহলে হরিশ অন্যতম ‘দামি’ আইনি বিশেষজ্ঞ।
আরও পড়ুন:—
মোদীর আবার ‘সার্জিক্যাল স্ট্রাইক’! ৪৬ বছর পর এমন সিদ্ধান্তে বেকায়দায় পাকিস্তান
মোদীর আগেই পাকিস্তানের কূট চাল! ভারতের পক্ষে কুলভূষণকে বাঁচানো কঠিন
এহেন হরিশকে মোদী সরকার পাকিস্তানের বিরুদ্ধে সওয়াল করতে পাঠানোয় বিস্মিত হননি কেউই। তবে এই আইনি লড়াইয়ের ব্যাপারেই জনৈক সঞ্জীব গোয়েল টুইটারে লেখেন, ‘যে কোনও ভাল ভারতীয় আইনজীবী হরিশ সালভের মতোই সওয়াল করতে পারতেন ও আরও কম খরচে করতেন।’

এই টুইটের উত্তরেই সুষমা লেখেন, ‘এটা ঠিক নয়। এই মামলায় হরিশ সালভে তাঁর ফি হিসেবে মাত্র ১ টাকা নিয়েছেন।’
সোমবার আন্তর্জাতিক আদালতে হরিশ সওয়াল করেছেন কীভাবে পাকিস্তান আন্তর্জাতিক চুক্তি লঙ্ঘন করে ভারতীয় দূতাবাসের প্রতিনিধিদের কুলভূষণের সঙ্গে দেখা করতে দেয়নি, তা তুলে ধরেছেন আদালতের কাছে। পুরনো মামলার উল্লেখ করে তিনি দেখিয়েছেন, কীভাবে পাকিস্তান কুলভূষণের ফাঁসির বিচারে গাফিলতি করেছে।
কুলভূষণের ফাঁসির নির্দেশ রদ করা নিয়ে আন্তর্জাতিক আদালতে পাকিস্তান ও ভারতের সওয়াল শেষ। বিচারকরা মামলায় রায়দান আপাতত স্থগিত রেখেছেন।